Hildward Croes

Hildward Leonil Croes (☆ 7 di september 1962 na Aruba – † 17 di december 2014 na Bogota) tabata un musico, compositor, producer y areglista Arubano. El a wordo nomina tres biaha pa un Grammy Award. E tabata conoci tambe bou di e nomber “El Principe” o “El Principe de Aruba”.

 Biografia 
Hildward Croes a lanta na Santa Cruz den un famia pa cua musica tabata forma parti integral di bida diario. Su mama, Carmelita Arcadia (Ada) Croes-Croes tabata cantante, y su tata Maiky Croes, musico y cantante. Hunto cu su tres ruman homber, Maikito, Franklin y Aldrich, el a wordo stimula desde hoben pa participa den e coro di parochia di Santa Cruz, cu su tata tabata dirigi.Hildward Croes 

Na edad di ocho aña, Croes a cuminsa toca piano y keyboard, y tabata activo den diferente banda local. Na 1979, hunto cu e banda Cryptus Confession, el a graba un album cu algun di su composicionnan original, entre nan e popular cantica “Love Dream”, cu ta ser considra su prome hit musical.

Den inicio di decada 1980, el a muda pa Merca pa sigui studia musica na Berklee College of Music na Boston. Despues di gradua el a continua su estudionan na Bowling Green State University na Ohio, unda el a obtene su master di musica na 1988.

Despues di un lucha contra cancer Croes a fayece dia 17 di december 2014 na Bogotá, Colombia, na edad di 52 aña.Hildward Croes a fayece na Colombia, NoticiaCla (17 di december 2014) El a laga atras un yiu homber y dos yiu muhe. 

 Carera 
Despues di su regreso na Aruba, Hildward Croes a establece su propio compania di produccion musical y studio di grabacion. El a cosecha popularidad y exito como compositor, areglista y producer, trahando cu hopi artista y grupo for di Aruba, Corsou y otro islanan di Caribe.

Entre otro, el a skirbi y aregla musica pa Grupo di Betico, di cua e mes tabata integrante tocando acordeon. Na 1987, el a compone un piesa musical spesial pa e grupo di baile Simadanza na ocasion di bishita real na Aruba: Suite pa La Reina, un composicion contemporaneo cu mescla ritmico di danza, tumba, wals y mazurka. 

Na 1990, Croes a lanta su propio banda, Dushi Band, cu e tabata dirigi y pa cua e tabata compone mayoria di e musica. Durante e añanan cu a sigui, specialmente den periodo di Carnaval, e banda a haña gran popularidad na Aruba.

Hildward Croes tabata tambe e creador di e estilo musical "Soca Trance", un fusion innovativo soca, trance y house, cu el a introduci den Carnaval Arubano. Na 2008, hunto cu su ruman Aldrick Croes,  el  a lanta "Dushi Carnival Group", cual tabatin un impacto innovativo riba e parada y e presentacionnan di Carnaval.

Durante su carera, el a ricibi numeroso premio y reconocimento na Aruba pa su aporte musical y cultural. Na 2020, un caya den su bario  Cumana a wordo yama: Caya Hildward Croes.

 Carera internacional 
Na 1989, Hildward Croes el a wordo contracta pa Wilfrido Vargas cu kende el a bay gira rond mundo. Pa su contribucion como coproducer riba e album Animación, ek a haya un nominacion pa Grammy Award. 

Na final di añanan 90, Croes a uni na Juan Luis Guerra & 440 como keyboardista y programador. Den e capacidad aki el a presenta den conciertonan den henter Norte, Central, Sur America, como tambe den Caribe y partinan di Europa. 

Na 1997, el a sigui su carera internacional hunto cu Chichi Peralta & Son Familia. Den 2001, el a gana un Latin Grammy Award pa miho album di merengue cu e produccion De Vuelta Al Barrio. Na 2006, Croes a ricibi un otro nominacion pa Latin Grammy pa e album Mas Que Suficiente, pa cual el a contribui como areglista musical y musico, tocando acordeon, piano y keyboard. 

Category:Hende
Category:Aruba
Category:Músika
Category:Arubano konosí